
 4.11.2020
 BG
 Официален вестник на Европейския съюз
 L 366/7
 РЕГЛАМЕНТ ЗА ИЗПЪЛНЕНИЕ (ЕС) 2020/1627 НА КОМИСИЯТА
 от 3 ноември 2020 година
 за определяне на извънредни мерки за третия референтен период (2020—2024 г.) на схемата за ефективност и за таксуване в Единното европейско небе поради пандемията от COVID-19
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 549/2004 на Европейския парламент и на Съвета от 10 март 2004 г. за определяне на рамката за създаването на Единно европейско небе (рамков регламент) (1), и по-специално член 11, параграф 6 от него,
 като взе предвид Регламент (ЕО) No 550/2004 на Европейския парламент и на Съвета от 10 март 2004 г. за осигуряването на аеронавигационно обслужване в единното европейско небе (Регламент за осигуряване на обслужване) (2), и по-специално член 15, параграф 4 от него,
 като има предвид, че:
 (1)
 С Регламент за изпълнение (ЕС) 2019/317 на Комисията (3) се определят подробните правила и процедури за прилагането на схемата за ефективност и за таксуване, включително ефективността на аеронавигационното обслужване и мрежовите функции, както и определянето, налагането и прилагането на такси за аеронавигационно обслужване за ползвателите на въздушното пространство.
 (2)
 Пандемията от COVID-19 доведе до рязък спад на въздушния трафик в резултат от значително намалялото търсене и преките мерки, предприети от държавите членки, както и от трети държави, за да бъде ограничена пандемията. Извънредните обстоятелства, причинени от пандемията от COVID-19, оказват значително въздействие върху текущите процеси и мерки за прилагане на схемата за ефективност и за таксуване през третия референтен период 2020—2024 г. (РП3), включително определянето на цели за ефективност и таксови единици, както и прилагането на схеми за стимулиране и механизми за поделяне на риска. Това доведе до извънредна ситуация, за справяне с която са необходими специални временни мерки.
 (3)
 До 1 октомври 2019 г. държавите членки бяха представили на Комисията своите проектопланове за ефективност за РП3, а до 21 ноември 2019 г. — и последващите актуализирани проектопланове за ефективност. Съгласно член 11, параграф 3 от Регламент (ЕО) No 549/2004 Комисията извърши оценка на съгласуваността на тези проектопланове за ефективност с валидните за целия Европейски съюз цели за ефективност, определени в Решение за изпълнение (ЕС) 2019/903 на Комисията (4). Проектоплановете за ефективност и валидните за целия Европейски съюз цели за ефективност обаче бяха изготвени преди избухването на пандемията от COVID-19, поради което не отчитат произтичащите значително променени обстоятелства за въздушния транспорт.
 (4)
 Поради значителното безпрецедентно въздействие на пандемията от COVID-19 върху сектора на въздухоплаването, и по-специално върху осигуряването на аеронавигационно обслужване, за целите на РП3 следва да се прилагат определени правила за дерогация от Регламент за изпълнение (ЕС) 2019/317. За този референтен период следва да се прилага Регламент за изпълнение (ЕС) 2019/317, освен ако в настоящия регламент изрично не е предвидено друго. Също така настоящият регламент не следва да засяга корекциите на таксовите единици, произтичащи от втория референтен период и основаващи се на Регламент за изпълнение (ЕС) No 391/2013 на Комисията (5).
 (5)
 Предвид липсата на яснота по отношение на развитието на въздушното движение след избухването